Rhodespark: Beskuldigde getuig oor 'polisie-aanranding' | Maroela Media
Bek-en-klouseer: Ophef van veilingverbod verwelkom
'Mnr. X' soek beskerming vir getuienis oor Myeni, Zuma
Rhodespark: Beskuldigde getuig oor 'polisie-aanranding'
Thabo Nkala, Edmore Ndlovu en Mduduzi Lawrence Mathibela. Foto: Brenda Masilela/ANA
Een van die mans wat teregstaan op aanklagte van verkragting en moord in verband met die opspraakwekkende Rhodespark-aanval, het Maandag in die Palm Ridge-landdroshof volgehou hy is aangerand en deur die polisie gedwing om 'n skulderkenning te maak toe hy in hegtenis geneem is.
'n Verhoor binne 'n verhoor word nou gehou om die toelaatbaarheid van sekere getuienis vas te stel. Thabo Nkala, een van die beskuldigdes, het aan die hof verduidelik wat op 29 Oktober 2015, die dag van sy inhegtenisneming, gebeur het.
"Ek is omstreeks 09:00 in Yeoville deur vier polisiebeamptes in hegtenis geneem. Twee was swart en die ander twee was wit. Hulle het my agter in die polisiemotor gesit met my gesig na onder terwyl hulle op my getrap het. Hulle het my na 'n huis in Yeoville toe geneem en toe ons daar kom, het hulle vir my gesê ek moet nou erken wat ek by Rhodespark gedoen het," het Nkala gesê.
Hy het gesê hy was verward en het nie geweet waarvan die polisiebeamptes praat nie. Die beamptes het hom glo aangerand en vir hom 'n papier met inligting daarop gegee wat hy moes memoriseer. "Hulle het pepersproei in 'n stuk rubber gesit en dit gebruik om my gesig toe te maak. Ek kon nie asemhaal nie en as gevolg daarvan sukkel ek nou met 'n chroniese hoes."
Nkala, 'n 25-jarige onwettige immigrant van Zimbabwe, het gesê hy is al sedert 2007 in Suid-Afrika. Hy het spesifiek verwys na ene "JB" en "Howard" wat konst. Lufuno Sono bygestaan het om hom in hegtenis te neem, maar beweer hy kan nie onthou wie die vierde polisiebeampte was nie.
Hy beweer hy is die volgende dag teruggeneem na die huis in Yeoville waar hy die inligting, wat in Zoeloe op die papier geskryf was, moes herhaal. Volgens Nkala was dit A4-velle papier en was die teks een en 'n halwe bladsy lank. "Ek was bang en het die inligting op die papier herhaal om te wys ek kan dit onthou en toe het hulle die papiere teruggevat. Daarna het hulle my Rhodespark toe geneem waar ek aangesê is om met my vinger na sekere gebiede te wys," het hy gesê.
Hy beweer die ondersoekbeampte, Bruce van der Schyff, was ook teenwoordig en het al die gebeure verfilm. Hy het ook gesê die polisiebeampte wat sy verklaring afgeneem het, het nie sy grondwetlike regte aan hom voorgelees nie.
Nkala het getuig die enigste inligting wat hy self aan die polisie gegee het, was sy naam en adres. Die res van die inligting is volgens hom deur die polisie versin.
Adv. Mutuwa Nengovhela, die staatsaanklaer, het Nkala tydens kruisondervraging gevra hoekom hy nooit die aanranding aangemeld het nie. "Al die polisiebeamptes het baie kwaai met my gepraat en ek het nie een van hulle vertrou nie," het hy gesê.
Op 'n vraag hoekom hy nooit ooglopende beserings aan sy lyf gehad het nie, het Nkala gesê hy het slegs inwendige beserings opgedoen en daarom het hy nou 'n chroniese hoes. Hy het beweer hy moet soms medikasie neem weens hierdie beserings.
Nengovhela het gesê dit is verrassend dat Nkala 'n verklaring van een en 'n halwe bladsy gegee is om te memoriseer, maar dat sy amptelike verklaring aan die polisie vier bladsye lank is. Nkala het gesê dit is weens die vertaling van die Zoeloeteks na Engels dat sy polisieverklaring langer is.
Die beskuldigde het gesê hy was nog nooit voorheen by Rhodespark totdat die polisie hom gedwing het om daarheen te gaan en die misdaadtoneel uit te wys nie.
Moses Mbotho wat ten tyde van Nkala se inhegtenisneming die bevelvoerder by die Cleveland-polisiestasie was, het vroeër aan die hof gesê hy het 'n versoek van die ondersoekbeampte in die saak ontvang dat reëlings getref moet word sodat Nkala en sy twee medebeskuldigdes, Edmore Ndlovu (25) en Lawrence Mathibela (32), skulderkennings kan aflê.
"As iemand kla oor 'n aanranding, sal dit in die gevalleboek aangeteken word en die stasiebevelvoerder daarvan bewus wees," het Mbotho gesê. "Ek ontken ten sterkste dat die beskuldigde aangerand is. Ek hou by my woord."
Nkala, Ndlovu en Mathibela was na bewering deel van 'n bende wat twee mans in die dam by Rhodespark ingedwing het waar hulle verdrink het. Die bende het daarna die mans se vroue seksueel aangerand en verkrag, voordat hulle die vroue beroof het.
Nkala sal vandag met sy getuienis voortgaan.
Lees alle vorige berigte oor die Rhodespark-saak op Maroela Media.
De Doorns-aanvallers was glo reeds besig om in te breek
Nuwe grondeise stopgesit tot nadere kennisgewing
Het hy nou gerieflikheidshalwe vergeet waardeur sy slagoffers moes gaan. Nou dat hy sy eie medisyne kry nou kla hy.
Dis nou lyk my elke 2de een se storie, die polisie het hul aangerand. Hkm moet hul enige regte hê, hul het nie hulle arme slagoffers se lewens regte en se menswees in ag geneem nie.
Onwettig in land sedert 2007, maar sy grondwetlike reg aangetas ?
Jy's ONWETTIG!!!! Jy het GEEEEEEEN regte hier nie! Veral nie as jy 'n so 'n walglike misdaad gepleeg het nie.
Maak stem dik
Die BLIK…… mense ek hoop die regter sien deur hulle plan. Hierdie is uitgeslape uitvaagsels. Hulle lees en hoor ook wat in die media gesê word. Hulle praat presies soos die Panayiotou ouens. Gaan kyk maar